Mid-deċiżjoni tal-Gvern Laburista li jabbanduna ħabta u sabta l-proġett ta' fast ferry bejn Malta u Għawdex u li l-istess Gvern tant kien ilu jiftaħar bih sa mill-2013, għaddew issa numru ta' ġranet u baqa' ma wasal ebda rispons għall-appelli ta' diversi sezzjonijiet tas-soċjeta`, fosthom l-istudenti Għawdxin, il-komunita kummerċjali Għawdxija u tal-Partit Nazzjonalista fost l-oħrajn, biex il-Gvern jerġa' jikkunsidra din id-deċiżjoni żbaljata, partikolarment għal Għawdex u l-Għawdxin li naturalment l-aktar li qed jintlaqtu ħażin minnha. Fi stqarrija l-PN permezz tal-kelliema tiegħu Toni Bezzina kelliem tal-Oppożizzjoni għat-Trasport u Mobbiltà, l-Infrastruttura u l-Proġetti Kapitali, Chris Said kelliem tal-Oppożizzjoni għal Għawdex u r-Riformi Kostituzzjonali, Frederick Azzopardi Deputat Whip u Kevin Cutajar kelliem tal-Oppożizzjoni għall-Artijiet, il-Kostruzzjoni u Ippjanar Sostenibbli ntqal li fid-dawl tal-informazzjoni li ħarġet fil-pubbliku s'issa, l-Ministru responsabbli mit-trasport Ian Borg u dak responsabbli minn Għawdex Clint Camilleri, kif ukoll Transport Malta u l-Gozo Channel għandhom ħafna x'jirrispondu. Dan mhux biss għax il-Gvern Laburista inganna lin-nies meta ma żammx ma' waħda mill-wegħdi elettorali prinċipali tiegħu, iżda anke għax hemm suspetti ta' nuqqas ta' trasparenza. F'isem il-poplu, partikolarment l-Għawdxin, l-Partit Nazzjonalista jistaqsi: X'inhi r-raġuni vera għalfejn ġie abbandunat il-proġett tal- fast ferry ħabta u sabta? Xi studji saru li jiġġustifikaw l-abbandun tal-proġett tal- fast ferry biex minfloku jiddaħħal is-servizz bil-bahar ta' hop on hop off ? Fejn ġew ippubblikati dawn l-istudji jekk qatt saru? X'kienu l-mottivi wara t-tħassir tal-proċess tal-għażla tal-operatur tal- fast ferry preċedenti għall-abbandun tal-proġett, inkompetenza jew taħwid b'intenzjoni u f'dak il-każ x'tip ta' intenzjoni? Min refa' jew se jerfa' r-responsabbilta' għat-tħassir tal-proċess tal-għażla tal-operatur tal- fast ferry u l-abbandun sussegwenti ta' dan il-proġett mill-Gvern Laburista u l-konsegwenzi relatati? Kemm se jkun qed jieħu ħin it-traġitt bis-servizz bil-baħar tal- hop on hop off propost flok il- fast ferry , biex minn Għawdex tasal fiż-żona tal-Belt Valletta u viċe versa? Kemm waqfiet se jkun hemm tul dan it-traġitt bil-baħar bil- hop on hop off u fejn? Kemm se jkun frekwenti s-servizz bil-baħar bil- hop on hop off u kemm se jkun jiswa n-noll għal kull passiġġier li jużah? Veru li fir-Request for Proposals (RFP) li ħareġ il-Gvern inkwantu s-servizz bil-baħar bil- hop on hop off , iddaħlet restrizzjoni fuq il-kompetizzjoni minn ċerti operaturi? Jekk iddaħlet din ir-restrizzjoni fuq il-kompetizzjoni, għaliex sar dan u lil min kienet taġevola din? Jekk iddaħlet din ir-restrizzjoni fuq il-kompetizzjoni, kien hemm ilmenti minn operaturi potenzjali u jekk iva, x'għamel il-Gvern? Ikkummenta //= $special ?>